יואב כץ אופטימי: "יש עוד תשעה מחזורים"
הפועל חיפה פתחה את הפלייאוף העליון אמש (שבת) עם הפסד 2:0 למוליכת הטבלה מכבי תל אביב. היכולת של האדומים הייתה לא רעה במיוחד, אך שני השערים שספגו נבעו מטעויות קשות במשחק ההגנה. לפני המשחק שידר הבעלים יואב כץ אופטימיות, אך בסיום היא פגה: "לא כך רצינו לפתוח את הפלייאוף העליון, שני השערים היו לא מחוייבים. השחקנים עדיין חלודים ובעיקר המבוגרים. ייקח להם זמן לחזור לכושר לאחר הפגרה".
כץ כזכור הודיע שהמטרה של הקבוצה שלו בפלייאוף היא להגיע לאירופה: "אין הרבה זמן, צריכים להתאושש ולנצח כבר את המשחק הבא. יש בפלייאוף עוד תשעה מחזורים". למרות האכזבה, בסיום ההתמודדות ניסה חיים סילבס להרים את שחקניו והסביר להם כי כבר מרגע זה יצטרכו לחשוב על המשחק ביום רביעי נגד הפועל באר שבע.
בקבוצה מתחו ביקורת על שני השערים: "הם היו קלים מדי, נתנו מתנות למכבי תל אביב והם לא צריכים מתנות". השוער יסמין בוריץ' והמגן דור מלול ספגו את מרב האש. מנגד, בהפועל חיפה שיבחו את הצעירים, סער פדידה ותומר אלטמן, וכן את גידי קאניוק. המועדון יפתח עם פדידה במו"מ להארכת חוזהו וההנהלה תבקש ממכבי תל אביב להמשיך להשאיל את אלטמן.
סילבס שיתף במחצית השנייה את אלמוג בוזגלו, גל אראל וניסו קפילוטו, שנעדרו מהמגרשים כחצי עונה. קפילוטו ספג צהוב חמישי וייעדר מהדרבי נגד מכבי חיפה, כמו גם פרנסיסקו ג'וניור. אגב, הקשר מגיניאה ביסאו קרוב לסיום דרכו במועדון, לאחר שסרב לקצץ בחוזהו שמסתיים היום. יואב כץ והשחקן צפויים לקיים שיחה במהלך היום. במקביל, בוריץ', ניקולה גולאן וקווין טאפוקו חתמו על מתווה הקיצוץ וכעת הם מחכים לחתימת הבעלים על ההסכם.